Ordutegia eguneratuak / Salbuespeneko neurriak gure enpresaren langileen osasuna zein ongizatea zaintzeko - Autobuses la Unión\nHome Berriak Ordutegia eguneratuak / Salbuespeneko neurriak gure enpresaren langileen osasuna zein ongizatea zaintzeko\nOrdutegia eguneratuak / Salbuespeneko neurriak gure enpresaren langileen osasuna zein ongizatea zaintzeko\n30 June, 2020 By Autobuses La Union Berriak, Noticias Comments Off\nOrdutegiak Irailaren 1etik aurrera\nA 3714- Bilbo, Leioa>Gasteiz\nGasteiz /Leioa EHU\nA 3719 Algorta>Gasteiz\nA 3718 Gallarta>Gasteiz\nHurrengo estekan gure leihatilen bezeroari arretarako ordutegi eguneratuak ikus ditzakezue:\nSalbuespeneko neurriak gure enpresaren langileen osasuna zein ongizatea zaintzeko\nOndo bidaiatu ahal izan dezazun, salbuespenezko neurriak hartu ditugu, horien bidez, bidaiarien eta gure enpresaren langileen osasuna zein ongizatea zaintzeko. Guztion laguntza garrantzitsua da elkarrekin normaltasunera itzultzeko.Horretarako, Garraio, Mugikortasun eta Hiri Agentzia Ministerioak ezarritako irizpideekin eta Covid-19 gaixotasunari begirako Garraioaren Euskadiko Koordinazio Mahaiak adostutako erabakiekin bat etorriz, honako neurri hauek ezarri dira:\nAutobusetako jarlekuen %100 erabili ahal egingo da ekainaren 8tik aurrera. Txartela aldez aurretik erostea komeni da.\nAutobusera sartzean eta bidaiatu bitartean, nahitaezkoa izango da sudurra eta ahoa estaltzeko maskarila erabiltzea.\nAutobusera sartzeko txartela edukitzea ezinbestekoa da. Salgai daude autobuseslaunion.com webgunearen bidez (bidaiariarentzako ez dauka komisiorik autobusak irteteko 10 minutu geratzen den arte), txarteldegietan (ikusi ordutegiak) eta geltokietako makinen bidez (asteko 7 egunetan, 24 orduz).\nBidaiariak aurreko atetik erakutsiko dio txartela gidariari eta atzeko atetik sartuko da autobusera.\nOraingoz, bertan behera geratu da txartelen salmenta edo bonuaren balioztapena autobusean bertan honako linea hauetan: Bilbo > Gasteiz; Algorta > Gasteiz; Gallarta > Gasteiz; eta Bilbo > Iruña.\nAr 02 Aiaraldea > Gasteiz eta Durango/Miranda > Gasteiz lineetan, Bat txartela duten bidaiariak txartela aurreko atetik balioztatuko du eta atzeko atetik sartuko da autobusera.\nSegurtasun-distantzia betetzen dela zain behar da.\nGainera, gure enpresak higienerako eta babeserako salbuespenezko hainbat neurri ezarri ditu langileei eta autobusei dagokienez, indarreko araudiarekin bat.\nSegurtasun eta Higiene Plan Integralak gidarien eta bezeroaren arretako langileen osasuna zaintzeaz gain, prebentzio handiagoa eskaintzen du bezeroekin harremanetan jartzeari dagokionez, besteak beste, honako hauek barne hartzen ditu, garraio eta osasun agintariek adierazitako prozeduren arabera: Norbera Babesteko Ekipamenduen (EPI deiturikoen) erabilera, higiene arloko neurriak eta autobusen desinfekzioa, eta aire girotuko sistemak mantentzeko lanak.\nBilboko eta Gasteizko txarteldegietan arreta ematen jarraitzen dugu, webgunean COVID-19ren pandemiaren ondoriozko ordutegi bereziak ikusi ahal dituzu. Gainera, 94 427 11 11 eta 945 26 46 26 telefonoetan zein bonos@autobuseslaunion.com e-postan ere bagaituzu.


Abenduaren 1etik aurrera erosi ahalko dira Zaldibarko gabonetako bonoak - Zaldibar - Anboto.org\nAbenduaren 1etik aurrera erosi ahalko dira Zaldibarko gabonetako bonoak\nAritz Maldonado 2021-11-24 15:19\nIbon Padilla (Zutitu zentroa), Raquel Gozalo (Bitxiak), Raquel Estevez (Merceria Raquel) eta Jose Luis Maiztegi alkatea.\nZaldibarko Udalak 7.500 euroko diru laguntza bideratu du ekimenera. Hamasei komertzio batu dira. Dendariak pozik agertu dira ekimenarekin, "stock gabeziarekin arduratuta" agertu diren arren.\nZaldibarko Udalak 750 bono jarriko ditu herritarren esku gabonetako kanpainan herriko komertzioetako salerosketak sustatzeko. "Udal bezala, lanean jarraituko dugu Zaldibarko komertzioa sustatzeko. Internet bidez erosteko ohitura hedatuegia dago, eta dendariekin aurrez aurre egoteko eta herrian bertan erosteko aukera errazten dute horrelako ekimenek", azaldu du Jose Luis Maiztegi alkateak.\nKanpaina beste urte batez egiteagatik pozik agertu dira dendariak agerraldian. "Dendariontzako ez ezik, bezeroentzako onuragarria da baita ere, erosleak saritzeko modua delako", azaldu du Bitxiak dendako Olga Gozalok. Hala ere, arduratuta agertu dira gabonetako kanpainak izango duen erantzunagaz. "Aurten arazo handi bat dugu, ez dakigulako generoa iritsiko den. Irailaz geroztik stock arazoak ditugu, baina baikorrak gara, uste dugu guztion artean ondo konponduko garela", azaldu du Merceria Raqueleko Raquel Estevezek.\nAbenduaren 3tik aurrera erabilgarri\n750 bonoak abenduaren 1etik aurrera erosi ahalko dira Zaldibarko udaletxean (goizez) eta liburutegian (arratsaldez). Hamar euroan salduko dira bonoak, eta 20 euroko erosketak egin beharko dira erabili ahal izateko. Abenduaren 3tik aurrera erabili ahalko dira, urtarrilaren 7ra arte.


Auzokoa baserria - Wikipedia, entziklopedia askea.\neraikitako euskal ondare nabaria Ajangizen\nAuzokoa Ajangizen (Bizkaian) dagoen baserria da, XVII. mendean eraikia.\n43° 18′ 25″ N, 2° 39′ 31″ W / 43.307074°N,2.658494°W / 43.307074; -2.658494Koordenatuak: 43° 18′ 25″ N, 2° 39′ 31″ W / 43.307074°N,2.658494°W / 43.307074; -2.658494\n2009ko martxoaren 17an, Eusko Jaurlaritzak monumentu izendatu zuen, Sailkatutako Kultura Ondasuna.\nOinplano angeluzuzena (16 x 22,5 m) duen familia bakarreko baserria da, muino leun baten hegalean kokatua, eta bi solairu eta ganbara ditu. Estalkia hodi-teiladuna da eta bi isuriko zurezko egitura dauka, mendebaldean miru-buztan errematea du, eta gailurra du Era begira dagoen fatxadarekin luzetara. Itxiturak harlangaitzezkoak ditu eta harlanduzko eskantzuak. Bao guztiak harlanduzko eskantzuz eginak dira.\nFatxada nagusiak, E, bost ardatz bertikal ditu. Fatxada horretara heltzen da sarbidea eta aurrean, argi zabaleko arku karpanela du, okertu samarra, pilastra sendoek mugatuta. Pilastra horiek eta arkuak fatxadaren hormatik zertxobait -40 cm- ateratzen den eraikuntza-elementua osatzen dute: atariperako sarrera dira.\nBeheko solairuan, arkuaren albo banatan, fatxada nagusiak harriz eta burdina-hesiz egindako baoak ditu.\nLehen solairuan, aipatutako fatxada nagusiko ateratako eraikuntza-elementua oinarritzat hartuta, erdiko hiru ardatzetako baoak betetzen duen balkoi korritua dago. Haren alboetan bi balkoi txiki daude, oinarri molduratuaren gainean zertxobait irtenda: gainerako ardatzetako baoen irteerak dira. Hiru balkoiek burdinazko baranda dute, letoizko bolez apaindua.\nSra begira dagoen fatxada sei ardatz bertikaletan antolatuta dago, eta bertan, beheko solairuan, baserriko sukalderako ate bat, burdinazko barrotez babestutako bi bao eta gezileiho bat daude. Lehen solairuak zazpi bao ditu guztira: balkoi kareldun bat eta balkoi irten bat (biak burdinazko barandadunak), gezileiho bat, proportzio bertikaleko hiru leiho eta beste leiho txikiago bat. Fatxada horrek, ganbararen solairuan eta teilatu-hegalpean beste bi bao ditu.\nMendebaldeko fatxadan, atzekoan alegia, beheko solairuak lau gezileiho ditu, barrurako lapranduradunak.\nIparraldeko fatxadan, sei ardatzetan antolatuta, bao hauek daude: beheko solairuan, mendebaldekoko ertzean kortara sartzeko ate handi bat, gezileiho bat eta barraz babestutako hiru leiho; lehen solairuan, ekialdean burdinazko barandadun balkoi kareldun bat, hiru leiho eta bi gezileiho; teilatu-hegalpean beste bi bao txiki.\nEraikinaren egungo egitura, eraikinarekin batera egin zen XIX. mendearen bigarren hamarkadan. Eraikinaren egitura honela eginda dago: perimetroan karga-hormak, barneko zeharkako karga-horma eta harroinen gaineko zutoin-ardatzak. Eraikinak dimentsio ezberdineko zeharkako 5 horma-arte ditu, eta luzetarako hiru horma-arte, erdikoa alboetakoak baino zabalagoa.\nEtxebizitzako lehen solairuko forjatuak kanpoko eta barneko karga-hormak ditu euskarri, eta lehen solairurako eskailera erdiko ardatzean garatzen da, korta bereizten duen hormaren kontra ezarritako eskailera-atal bakarrean. Solairu horretatik teilatu-azpira, beste eskailera batetik hel daiteke. Eskailera horrek bi atal ditu eta zurezkoa da.\nTeilatuak petralak, gapirioak, enlatatua eta teilak ditu; horrek guztiak perimetro-hormak eta zutabeak ditu euskarri.\nErabilerari dagokionez, eraikinaren bi herenek etxebizitza-erabilera dute: lehen solairuan gelak eta logelak daude, balkoi jarraitura irekitako egongela eta komun bat kortako simaurtegiaren gainean kokatua.\nBeste herena atzeko korta eta lastategiari dagokio; eremu hori barneko zeharkako karga- eta suhesi-hormek banatzen dute etxebizitzatik. Horma horrek zenbait bao ditu abereentzako asketarako.\nAuzokoa garai batean Ispizua-Auzokoa baserria zegoen orubean kokatutako baserri ederra da (XVII. mendetik datozkigu haren aipamenak). XIX. mendearen bigarren hamarkadan eraiki zen Bizkaiko eredu barrokoari jarraituz, eta eredu neoklasikoko arkudun ataripea du. Eraikinaren kalitatea eta haren dimentsio handiak direla tarteko, eta fatxada nagusia eta etxebizitza-funtzioa direla eta, eraikin horrek eredu berri bat ezarri zuen, baserri tradizionala eta landa-jauregitxoa batzen dituena.


LKSk Mumbaiko gorte gorenaren egoitza berria diseinatuko du Panajun (India) — TUlankide MONDRAGON\nEgoitza berria garatzeko arduraduna den Goa-ko estatuko agentziak, GSIDC-k (Goa State Infrastructure Development Corporation), LKS India aukeratu du proiektua eta obra-zuzendaritza burutzeko.\nEgoitza berria, Mandovi ibaiaren gaineko mendi-hegal batean egongo da kokatuta, 30.000 m² -tako orube batean. Eraikinak, 15.000 m²-ko azalera bat izango du eta nazioarteko praktiketara eta estandarretara egokitutako instalazio moderno eta funtzionalak izango ditu.\nProiektuaren erronka ugarien artean dago eraikinak Panaji hirian duen inpaktu bisuala egokitzea, eta baita, bere ezarpenak kokatuta dagoen baso-eremuan izango duen ingurumen-inpaktua, gunearen beharrezko irisgarritasuna, funtzionaltasuna eta segurtasun bermearekin bateragarria den eran.\nLKS-k exekuzio proiektuaren garapena burutuko du eta geroago, kontratazio-kudeaketaz eta obren zuzendaritzaz arduratuko da ere. Aurreikuspenen arabera, eraikuntza-lanak urrian hasiko dira, montzoiak bukatzerakoan, eta eraikin berriak 2014ko uztailaren amaieran irekiko ditu bere ateak.\nLanen garapena, LKS-ko diziplina anitzeko talde baten bidez burutuko da; talde honetan, teknikari espainiar eta indiarrak egongo dira elkarlanean.


You are here: Home / Berriak / Uxune Martínez\nOtsailaren 15ean zabaltzen da Ciencia Clip lehiaketaren seigarren edizioan izena emateko epea, bigarren hezkuntzako, batxilergoko eta lanbide heziketako ikasleei zuzendutako zientziari buruzko bideoen lehiaketa. Lehiaketaren helburu nagusia, EHUko Kultura Zientifikoko Katedrak antolatua, gazteenen artean zientzia eta teknologiarekiko jakin-mina sustatzea da. Lehiaketak, bost urteko ibilbidean, 2 997 parte-hartzaileren 1 788 bideoen inskripzioak jaso ditu, eta 2021ean […]\nOtsailaren 15ean zabaltzen da Ciencia Clip-en hirugarren edizioan izena emateko epea, bigarren hezkuntzako, batxilergoko eta lanbide heziketako ikasleei zuzendutako zientziari buruzko bideoen lehiaketa. Lehiaketaren helburu nagusia, EHUko Kultura Zientifikoko Katedrak antolatua, gazteenen artean zientzia eta teknologiarekiko jakin-mina sustatzea da. Lehiaketaren parte hartzaileek izango duten erronka zientzia arloko kontzeptu bat modu ulerkor eta atseginean azaltzea da […]


Aurtengo ekainaren 26a, “Torturaren Biktimen Babeserako Nazioarteko Eguna”, berezia da, oso, pasa den ekainaren 20an Eusko Legebiltzarrak Legez Besteko Proposamena onartu baitzuen, Eusko Jaurlaritzari eskatuaz Nazio Batuen Erakundeak sustatutako egun hori ospatzeko. Gobernuak dagoeneko mandatua onartu du.\nHori berri ezinhobea da gure iritzitan, horrela eskura izango dugulako tresna berri bat torturaren drama Euskal Herriko gatazkaren testuinguruan jasan ditugun sufrimenduen mapan kokatzeko.\nBaina, hala ere, uste dugu ardura instituzionalak sinbolikotik haratago doan biktimen aitortza bermatu behar duela ezinbestean.\nSarritan salatu izan dugu larriak direla oraino torturaren errealitatearen ezezagutza, biktimen aitortza gabezia eta biktimarioen inpunitatea.\n2017. urteko abenduan aurkeztu zuten Kriminologiaren Euskal Institutuak egindako ikerketak akademikoki frogatzen du tortura praktika sistematikoa izan dela. Euskal Autonomia Erkidegoan bakarrik, dagoeneko 4.113 tortura kasu daude identifikatuta.\nHori krimen zigorgabe baten testigantza argia da, eta begi bistan jartzen du nola beste alde batera begiratu besterik egin ez zuten torturaren lakrarekin amaitzeko aukera izan zuten horiek guztiek, horrela bermatuaz giza eskubideen kontrako urraketa larri hori hamarkadetan zehar gertatzea.\nGu ez gintuzten torturatu legea motu proprio urratzea erabaki zuten Guardia Zibil, Polizia Nazional edo Ertzain batzuk. Gu torturatu gintuzten poliziek Estatu estrategia batenpean jardun zuten eta haiek ez ziren izan arduradun bakarrak, pieza bat gehiago baizik, beste askorekin batera:\nSalbuespenezko legediak onartu zituzten alderdi politikoak, atxilotutako pertsonen inkomunikazioa baimendu zutenak.\nTortura salaketa sistematikoen aurrean beste alde batera begiratzen zuten epaileak, sekula ikerketa efektiborik aurrera eraman ez zutenak, Estrasburgoko Giza Eskubideen Auzitegiak behin baino gehiagotan frogatu duen moduan.\nMediku forentseak, benetan gertatzen zena estaltzeko lanean funtzio klabea izan zutenak.\nKomunikabideak, tortura salaketak isilarazita, ez soilik torturak jasandako biktimenak, baita askotariko nazioarteko eragileenak ere (Amnistia Internazionala, Nazio Batuen Erakundea…).\nGaurkoan aditzera eman nahi dugu asko arduratzen gaituela ikusteak nola ukatzen duten errealitate hau EAEko torturaren txostenak zuzenean interpelatzen dituen indar poitikoetako ordezkari askok eta askok, edo nola jarduten diren torturaren inguruan Euskal Herritik haratago gertatu den zerbait bailitzan.\nOraindik inork bere gain hartu gabe dirauten ardura politikoak daude torturari dagokionez. Alderdi Popularrak eta Alderdi Sozialistak oraindik beren gobernu garaietan gertatutako giza eskubideen urraketa larrien inguruko azalpenak zor dituzte. Eta, modu berean, Eusko Alderdi Jeltzaleak ere dagozkion ardurak bere gain hartu behar ditu, EAEko torturaren txostenaren arabera Ertzaintzak torturatutako 300 kasu inguru ere egon, badaudelako.\nTortura giza eskubideen urraketa larria da, nazioarteko legedian guztiz debekatuta dagoena eta ezin justifika daitekeena, inguruabarrak edozein direla ere.\nHori dela eta, uste dugu ekintza sinbolikoez haratago, horiek lagungarri izan badaitezke ere, etorkizunari begirako gure lana zuzendu behar duen irizpidea behar dela izan torturaren biktimekiko gizarte honek duen zorra kitatzea, horiei dagokien egia, justizia, errekonozimendua eta erreparazioa eskainiaz, giza eskubideen urraketak jasan dituzten gainontzeko pertsona guztiekin bezalaxe.\nEskatzen dugu neurri zehatzak hartzeko, esaterako, EAEko torturaren txostenean jasotakoak, edo hainbat eta hainbatetan Nazio Batuen Erakundeko torturaren aurkako errelatoreek gomendatu izan dituztenak, torturaren biktimak modu ofizialean aitortuak izan daitezen eta modu efektiboan bermatu dadin berriro ez dela horrelakorik errepikatuko.\nEskatzen dugu, halaber, torturak tokia izan dezala memoriari dagozkion politika publikoetan, argi eta garbi azalduaz tortura giza eskubideen kontrako biolentzia dela, legez kontrakoa, debekatua eta euskal gatazkaren testuinguruan Guardia Zibilak, Polizia Nazionalak eta Ertzaintzak erabili dutena, bai diktadura garaian, bai “trantsizio” delakoan eta baita garai demokratikoan ere.\nEuskal erakundeei dei egiten diegu jarrai dezaten ikertzen zein izan den torturaren dimentsio erreala Euskal Autonomia Erkidegoan eta Nafarroan. Zentzu horretan, uste dugu premiazkoa dela ikertzea atxilotuta zeuden bitartean hildako 14 pertsonen kasuak, horiek aitortuak izan daitezen torturaren ondorioz eraildako biktima gisara.\n“EAEko torturaren txostenak” zuzenean interpelatzen dituen alderdi politiko horiek gonbidatzen ditugu dagozkien ardurak beren gain hartu ditzaten.\nAzkenik, Euskal Herrian torturak jasandako mila pertsonari dei egin nahi genieke, bereziki 1960 eta 1999 urteen artean infernu hori pairatu behar izan zuten horiei guztiei, Eusko Jaurlaritzari jasandako giza eskubideen urraketa horiek aitortzeko eskaera egin diezaioten, Giza Eskubideen Urraketak Jasandako Biktimen Aitortza eta Erreparaziorako Lege berriaren baitan.\nEgiari Zor Fundaziotik prest gaude eman beharreko pausoekin eta egin beharreko tramitazioekin laguntza eskaintzeko. Horretarako, gurekin harremanetan jarri besterik ez duzue egin behar, honako helbide elektronikoaren bidez (info@egiarizor.eus) edota 944 045 363 telefonora deituta.


“Deskribapen hutsaz haragoko interpretazioak egitea interesgarria da, iragana gure memorian oraindik bizirik dagoen espazioa delako” :: Buruxkak Liburutegi digitala\n“Deskribapen hutsaz haragoko interpretazioak egitea interesgarria da, iragana gure memorian oraindik bizirik dagoen espazioa delako”\nBakarne Altonaga Begoñak, Maialen Aranguren Alonsok, Aintzane Rincón Diezek “Historiagintzaren ikuspegi berriak: teoria eta praktika” liburua argitaratu dute. Historiagintzaren alderdi teorikoen inguruan hausnartzen duen euskarazko testuliburua da berau. UEUk UPV/EHUrekin koedizioan argitaratua.\nLiburua hutsune bikoitza betetzeko asmoz sortua izan dela diozue. Zein hutsune?\nLiburu honekin gure asmoa zen historia ikasten edo ikertzen dabiltzan ikasleek lagungarria den teoriari buruzko material bat izatea. Uste dugu garrantzitsua dela edozein ikerketa historiko burutzeko norberak erabiltzen dituen tresna analitikoen ezagutza zabala eta sakona izatea. Historia eta oro har gizarte zientzietako ikasleek hori kontuan izan dezaten garrantzitsua da. Eta mota horretako materiala euskaraz eskaini nahi izan dugu, egun garrantzitsuenak eta interesgarrienak iruditzen zaizkigun korronte eta ikuspuntuekin.\nHistoriagintza arloko ikuspegi berriak dakartzazue, zein zentzutan?\nGure iragana ulertzeko eta idazteko era desberdinak daude historiagintzaren alorrean. Urteetan zehar uste izan da garrantzitsuena zela datu objektiboen deskribapena eskaintzea iraganari buruzko kontakizun objektibo bat eskaintzeko. Planteamendu horrek daukan garrantzia gutxietsi gabe, uste dugu deskribapen hutsaz haragoko interpretazioak egitea interesgarria dela, iragana oraindik gure memorian bizirik dagoen espazioa delako eta egungo egoerarekin zerikusia daukalako. Zentzu honetan, planteamendu kuantitatiboez gainera, azalpen kualitatiboak eraikitzeko tresnetan zentratu gara. Iraganeko subjektuen esperientziak, gure ikerketa objektu diren horienak, oso konplexuak ziren diskurtso, sentsibilitate eta prozesu soziopolitiko korapilatsuetan murgildurik zeuden. Eta konplexutasun honi erantzuteko, azken urteetan biraketa linguistikoak zein biraketa materialak eskainitako ildoei eman diegu garrantzia.\nFanzineek, pelikulek, panfleto politikoek edo literarioek, fikziozko lanek edota ahozko testigantzek artxiboko espediente judizialek zein estatistika demografikoek daukaten bezainbesteko balioa daukate iragana ikertzeko\nHorixe da gure abiapuntua. Historiografiaren alorrean batzuetan gutxietsiak izan diren iturriei garrantzia eman nahi izan diegu. Hauek ikerketa kulturalen alorrean oso erabilera zabala izan dute beti eta uste dugu historiaren alorrera ere ekartzea aberasgarria dela. Historia ofizialaren balioa ukaezina den aldi berean, prozesu kultural anitzak ulertzeko ezinbestekoa da beste iturri mota horietara jotzea eta gainerako diziplinatatik ikastea – antropologiatik, ikasketa literarioetatik, ikus-entzunezko zientzietatik – horiek historizatu ahal izateko.\nTeoria feministaren eta generoaren ikuspegiak ere ezin falta\nHau da gure abiapuntuetako beste bat. Kontua ez da bakarrik gure ikerketetan emakumeek izan duten rola ikusgarri bihurtzea, berebiziko garrantzia daukan lana izanik ere. Kontua da, aldi berean, gure begirada bera genero harremanak nola eraikiak izan diren ulertzera ere zuzendu behar dugula, botere harreman hierarkikoak nola eraiki izan diren ikertu ahal izateko. Eta honek ez digu soilik emakumeei buruzko informazioa ematen, baizik eta gizartearen prozesu guztiena oro har. Zentzu honetan feminismoak eskaini dituen tresna teorikoak baliatzea beharrezkoa da.\nHiru zatitan banatu duzue liburua. Zer aurkituko dute historia ikasleek liburuan?\nLehenengo zatian irakurleak historiak, diziplina historiko gisa garatu zen arte, jasan zituen aldaketak aurkeztu nahi izan ditugu. Horretaz aparte, historiaren alorrean korronte nagusiak izan diren horiek ere aurkeztu ditugu: historizismoa, ikuspuntu marxista, ondorengo historia soziala eta kulturala, post-estrukturalismoa etab. Ikuspegi berriak planteatzerakoan beharrezkoa da klasikoak diren ikuspuntuek planteatu duten hori ezagutzea, askotan horiekiko asegabetasunak edo kritikak sortuak baitira ikuspegi horiek. Bigarren atalean, berritasunak ekarri dituzten korronte eta kategoria analitikoen inguruko argibideak eman ditugu. Eta hirugarren atalean iturriekin lan egiteko argibidetan sartu gara: iturri literarioa, ahozko iturria eta zinemagintza. Beste iturri asko ere sar zitezkeen: piktorikoa, argazkiak… Baina planteamendu zabala mantendu dugu, izan ere badakigu aukeratutako iturriei buruz esandakoak beste iturri askori ere aplikagarriak direlako.


Ikasle-txokoa – 21 orrialdea\n“Elikagaia zure botika izan dadila…” Hipokrates\n16 de azaroa de 2015 por Administración\nOsasuna poliki eta konstantziaz egiten den platerra da. Bere osagai nagusiak: Garbitasuna Atsedena Pentsaera positiboak Elikagai onak Elikagai batzuen eta besteen arteko desberdintasunak ezagutzeko, 6. A/G ereduko ikasleak Santo Domingo merkatura joan ginen. Bertan Capraboko langileekin “Elikadura osasuntsuari” buruzko tailerra egin genuen. Erosketa arduratsua eta osasuntsua egin genuen, elikagai fresko eta onuragarriak aukeratuz. Bukatzerakoan, zoriondu […]\nKategoriak: Albisteak, Hirugarren Zikloa Etiketak: salidas\nGure gustuko patioa\n15 de ekaina de 2015 por Administración\nD ereduko 6. mailako ikasleek, eskola utzi baino lehen proiektu txiki bat eraman dute aurrera geletan. Bertan, eskola honetan gustatuko litzaiekeen patioa nola izan daiteken pentsatu dute eta hainbat ideia utzi dizkigute patioa hobetzeko eta aldatzeko. Beren ideiak birziklatutako materialarekin eskalan egindako maketa batean gauzatu dituzte. Gainera, talde bakoitzak aurkezpen batean ze nolako patioa nahi […]\nKategoriak: Hirugarren Zikloa Etiketak: 3. zikloa, 3º ciclo


bai analytics archivos - Euskaltel Blog\nKirol-erakundeek badakite eraldaketa digitalak eta teknologia berriek zer balio ekar diezazkieketen. Kirola lehiakortasun handiko sektorea da, eta lehiakideak antzeko egoeran daude ekitaldi bakoitzari buruz duten informazioari dagokionez. Gainera, etengabeko araudi-aldaketetara eta negozioaren beharretara egokitu beharra dago. Informazioa eta datuak ahalik eta gehiena aprobetxatu eta erabakiak hartzeko prozesuan aplikatzean datza arrakasta. Kirolaren munduan, egunero hartzen dira … Continue reading AAk nola sustatzen du kirolaren industria? →


Bigarren urtez, M1egin plataformak maiatzaren 1ean kapitalismoaren eta patriarkatuaren aurka mobilizatzera deitu ditu langileria eta herri mugimendua.\n1886ko Estatu Batuetako Chicago hiriko Haymarketeko sarraskia gogoan, Maiatzak 1 langile klasearen ikur eta mobilizazio eguna bilakatu zen. Ez zen langileak zegokiena aldarrikatzeagatik zanpatuak izan ziren lehenengo aldia, eta tamalez, ezta azkenengoa ere.\nMaiatzaren 1ean herri langileok kalera ateratzen gara kapitalari argi uzteko gehiengoa garela. Gehiengoa eta sistema honen biziraupenerako ezinbesteko elementua. Orduan, zer dela eta izan behar gara gu esplotatzen, zanpatzen, gosez akabatzen, kale gorrian uzten, erailtzen eta azken finean miseriara kondenatzen gaituen sistema patriarkal eta kapitalista honen oinarri? Zergatik ez diogu egoerari buelta ematen? Ezin dugu onartu askoren sufrimenduaren lepora eskuratutako mozkinek elite txiki baten botere ekonomikoa eta euren morroi diren estatuetako gobernari ustelen diru korronteak loditzeko balio izatea. Egoera honi aurre egin behar diogu eta Maiatzaren lehena data esanguratsua da borroka horretan.\nBaina mobilizazioa, errebindikazioa, borroka ezin dira Maiatzak 1era mugatu. Sumisioaren truk miseria saltzen diguten horiei nortzuk garen jakitun garela erakutsi behar diegu egunez egun. Bide horretan, kalean gure indarraren eta batasunaren erakustaldi argia egiten hasi behar gara. Eta Maiatzak 1 indar metaketa eta haserre horren abiapuntua bilakatu nahi dugu, urteko beste egun guztietara zabaldu beharreko borroka grina.\nAzaldutako guztia lortzeko Bilboko herri mugimenduko hainbat eragilek Maiatzak1egin dinamika jarri genuen martxan 2015ean. Orain dela urte batzuk langile klasearentzako data azpimarragarria zena, gaur egun desitxuratuta eta edukirik gabe bizi denaren kezkatik abiatuta, herri mugimenduaren ahots eta mezu propioa aldarrikatu nahi izan genuen iaz Maiatzaren lehenerako deitu genuen mobilizazioan. Ondoren lanean jarraitu genuen Movistarreko langile autonomoek hasitako greba sostengatzen. Momentu horretara arte egindako lanaren balorazioa positiboa izan zenez, aurrera egiteko hautua egin genuen eta aurten dinamika hau ahalik eta gehien zabaltzen ahalegindu gara; langile mugimendua eta herri mugimendua batzeko tresna hau indartzen saiatu gara kontaktuak zabalduz, asanbladak antolatuz…\nGasteizen berriz, aurten, Martxoaren 3ko sarraskiaren inguruan Gasteizko herri mugimenduko hainbat eragileren koordinazioaz Herri Ekintza osatu zuten, memoria aktiboaren inguruko egitaraua garatuz. Herri mugimendua indartuz eta antolatuz, euskal herri langilea laguntzeko hautu horretan, bi dinamika hauetan parte hartzen dugun eragile eta norbanakook, aurtengo Maiatzaren 1erako deialdi bateratua egitea adostu dugu. Euskal herri langilearen emantzipazioan herri mugimenduak bere ekarpena egin beharra dauka, horregatik Bilbon 18:00etan Euskadi Plazan hasiko den manifestazioan parte hartzera dei egiten dugu.\n20 apirila, 2016 26 apirila, 2016 bilbobuiakaBerriak,Herri Mugimenduak,Ikasle Mugimendua,Maiatzak1Egin,Sin categoríaM1egin\nPrevious Post III. Kontraekonomia Jardunaldiak Sarrikon\nNext Post Bilboko Ikasle Abertzaleak ere “Maiatzak 1 Egin”go dute


ATEAK • ZUZEU\nEgoitz Ingunza eta Itziar Lazkano\nDuela urtebete inguru, Wikileaksen afera puri-purian zegoenean irakurri nuen Egoitz Ingunzaren Cada loco con su tema izeneko testua. Oso ona iruditu zitzaidan. Nori ez zaio gertatu klasean egon eta bat batean erratutako pertsonaren batek gelako atea zabaldu beharra? “Honek, film labur baterako ematen du” pentsatu genuen, baina gauza bat edo bestea dela azkenean ez genuen filma egin.\nAurten, ideia berriro hartu eta azkenean film laburra egin dugu Julen Biguri, Asier Kortabarria, Itziar Cantero, Andrea Zarate eta nik. 319 hitz zituen testua 3 minutuko pieza bihurtu dugu, han eta hemen egokitzapenak egin ondoren.\nLana egokitzerakoan hainbat erabaki hartu behar izan ditugu eta azkenean Egoitzen testua bera, gure egin dugu. Euskaratzerakoan hitanoa erabiltzeko hautua egin genuen besteak beste, nahiz eta hor arazo edo kezka bat sortu zitzaigun: filma mutilei zuzenduta dagoela ematen du, nahiz eta gure asmoa ahalik eta jendarte zabalenarengana iristea izan. Genero bereizketa txarriok!\nBaina ez dugu bakarrik egin, gure bidelagun izan ditugu: Egoitz Ingunza, Itziar Lazkano, Unai Oiartzun eta beste hainbeste, aktore lanetan. Jone Aurtenetxe argazki finkoan, Natalia Lozón de Cantelmi makillajean, Ander Barruso marrazten eta Sergio Juarros musika konposatzen.\nAteak film laburreko lantaldea\nEskerrik asko filma egiten lagundu diguzuen guztioi! Ai, unibertso baten jabe bagina…\nEuskara, Ingeles eta Espainiera azpitituluak aktibatu daitezke youtuben. http://youtu.be/zU7G55Exfwk


LOMLOE eta PYCTO : PictoEscritura\nGaitasunen araberako ikaskuntza\nLOMLOEren helburua da ikasleek gaitasun jakin batzuk lantzea, Lehen Hezkuntzan oinarrizko jakintzak eskuratu ditzaten eta jakintza horiek testuinguru eta egoera desberdinetan erabiltzeko gai izan daitezen.\nPiktoIdazketako plataforma digitalaren proposamen didaktikoaren ardatzak dira, hain zuzen, LOMLOEk Lehen Hezkuntzako etapa guztian komunikazio linguistikoko eta komunikazio eleaniztuneko gaitasunak lantzeko planteatzen dituenak:\nIkaskuntza pertsonalizatzea eta ebaluatzea\nPiktoIdazketarekin, ikasleek hizkuntza-jolasen ibilbide pertsonalizatua egiten dute ikasturte osoan, ikaskuntza indartzeko eta indibidualizatzeko. Programak hizkuntza-gaitasun nagusiak ebaluatzen ditu (hiztegia, ortografia, puntuazioa, egitura, morfologia, sintaxia eta irakurmena), eta laneko eta errefortzuko materiala egokitzen du, ikasle bakoitzaren premien arabera. Irakasleek, beraz, ikasle bakoitzaren bilakaerari buruzko informazioa jasotzen dute unean-unean.\nEbaluazio automatikoko tresna horrez gain, irakaslek gaitasunen araberako ebaluazio-errubrikak dauzkate eskura, ikaskuntza-prozesuaren etengabeko ebaluazio formatiboa egiteko, ikasleak protagonista izan daitezen eta ikaskuntza esanguratsua izan dadin.\nAlde horretatik, PiktoIdazketa LOMLOErekin bat dator, erabiltzen dituen tresnak askotarikoak eta eskuragarriak direlako, ikaskuntza-egoera desberdinetara egokituta daudelako eta ikasle guztien balorazio objektiboa egiteko balio dutelako.


GAUR EGUR - Eliza eta pederastia EHan - Arrosa\nGaur egur 2019/03/11\nBertan Gaur: Azken aldian Euskal Herrian eliza katolikoaren eta adingabeen abusu sexualen kasuak agerain geratzen ari dira. Horri buruz hitz egin dugu.\nNazioartean Gaur: Sare Sozialak izan ditugu hizpide. Batez ere Facebook-ek dituen zentsura ofizina ezkutuei buruz.\nSare Sozialeta, M11ko atentuak gogan izan ditugu. Baita Iñaki Anasagastik Jon Artano kazetariari egindako azken erasoa ere.\nPd: Winston Viravacha Pava gure korrespontsalak erreportai berria bidali digu


Gurutzearen atzetik joan dira zenbait kristau, Portaloitik Santa Barbararaino - Arrasate - Goiena.eus\nGurutzearen atzetik joan dira zenbait kristau, Portaloitik Santa Barbararaino\nEneko Azurmendi 2017-04-14 09:45\nGaur, egubakoitza, ohiturari jarraituz, Gurutz Bidea egin dute Arrasateko zenbait kristauk, Portaloitik Santa Barbara parkera. "14 egonaldiak eginez, gogoratzen dira ebanjelio pasartetan Jesusen nekaldiaren momentuak eta momentu bakoitzari gogoeta bat dagokio", azaldu du Horazio Argaratek, Arrasateko parrokoak.\nGurutz Bidea 8:00etan abiatu da Arrasateko Portaloitik eta 14 egonaldi eginez, Santa Barbara parkeraino iritsi dira prozesioan joan diren hainbat kristau. Gaur egun garrantzitsua da kristauentzat, parrokoaren esanetan: "Egubakoitz Santu honetan beti gogoratzen dugu Jesusen heriotza, haren nekaldia, eta gure sinesmenaren arabera, heriotza horrek ekarri du munduaren salbazioa. Munduan dauden baztertu guztiek horretan eduki dezakete itxaropena", azaldu du Argaratek.\n"Aspaldi" sortu zen Gurutz Bidea, Erdi Aroan franziskotarrek Europan zabaldu zutena. Otoitz ariketa bat da. "14 egonaldiak eginez, gogoratzen dira ebanjelio pasartetan Jesusen nekaldiaren momentuak eta momentu bakoitzari gogoeta bat dagokio. Hala, kantuekin eta otoitz eginez eta gogoeta eginez, isiltasunean, sartzen gara egun honetan ospatzen dugun harian", dio parrokoak.\n14 egonaldi horietan esan beharrekoa, mendeetan gauza bera izan da, Argarateren arabera. "Hala ere, duela 30 urte inguru, Juan Pablo II aita santuak ausardia eduki zuen aldatzeko. Guztiak dira Jesusen nekaldikoak, baina batzuetan batzuk aipatzen dira eta beste batzuetan beste batzuk".\nGurutz Bidean parte hartzen duen jende kopurua "jaisten" doa, urtetik urtera. "Adineko jendea bakarrik biltzen dugu guk, baina usadioa bihurtu da dagoeneko, eta oraingoz, irauteko ekintza izango da, urte batzuetarako, behintzat", adierazi du Argaratek.\nGurutz Bidea, argazkitan\nEneko Azurmendi 2017 api 14 Arrasate


Txangoak / Irteerak | Leioa Mendi Taldea\nLeioa Mendi Taldeak urteko irteeren egutegia programatuko du.\nPertsona-mota guztientzako zeharkaldiak eta igoerak dira, adin-mugarik gabeak, betiere egoera fisiko onean edo zenbait orduz lur malkartsuetan ibiltzen ohituta badaude.\nAhal dela, ibilaldi guztiak zeharbideak izango dira, batzuk zirkularrak, irteera eta helmuga toki berean dutenak. Ezarritakoak ez diren beste tontor batzuetara iristeko aukera badago, iragarritako ordutegiak errespetatuz.\nAutobusaren irteera-ordutegiak lehenengo eta azken geltokiari dagozkio.\nAldez aurretik ezarritako eta argitaratutako ibilbideez bakarrik arduratuko da kluba.\nZuzendaritza Batzordeak programatutako ibilaldietan aldaketak egiteko eskubidea izango du.\nMendi-irteeretako oinarrizko ekipamendua hurrengoa izan behar da:\nOinetakoak: orkatilak babesten dituzten mendiko botak.\nJantziak: hotzetik eta haizetik babesteko arropa. Eguraldi aurreikuspenaren arabera baita euri eta elurrerako jantzi egokia ere.\nTxanoa eta txapela : burua hotz eta eguzkitik babesteko.\nBetaurrekoak: UVA izpientzako babesarekin, babes-handienekoa elurra dagoenean.\nMotxila: Egun bateko txangoetarako 30 litrokoa nahikoa da.\nHorren barruan, honako hauek egon behar dute:\nUretarako edo beste edari isotoniko batzuetarako ontzi egokia.\nJanaria: ogitartekoa, fruitu lehorrak, barra energetikoak eta abar, kargatzen dugunaren pisua zainduz.\nArropa: Izerdituz gero edo zeharbidean bustiz gero aldatzeko jantzia, adibidez kamiseta.\nGorputzeko azala eta ezpainak babesteko eguzki-kremak.\nMendi-irteeretarako makila pare bat eramatea komeni da.\nItzulera-bidaiarako aldatzekoa: Gure botetako lokatzarekin autobusa ez zikintzeko, itzulera-bidairako oinetakoak aldatzea derrigorrezkoa izango da. Horrez gain, gomendagarria da ordezko arropa eramatea, ibilbidea amaitutakoan aldatzeko. Ekipamendua, poltsa batean autobusean utz daiteke.\nTxangoak egoitzan, www.leioamenditaldea.com helbidean aurki dezakezuen ordainketa-sistemaren bidez edo CaixaBanken, IBAN ES53 2100 6582 2602 0009 2783 kontu-zenbakian. Azken hau hautatzen baduzue, txangoa egingo duenaren Izen-deiturak eta NANa adierazi beharko da.\nTxangoen erreserba astelehen eta ostegunetan egiten da klubaren egoitzan, 19:00etatik 21:00ak arte, 689721917 telefono zenabakira deitzen edo www.leioamenditaldea.com helbidean.\nEgun bateko txangoetan, plaza erreserbatu ondoren ez da zenbatekoa itzuliko.\nGaua kanpoan egiteko txangoetan:\nOstaturik gabe, azken txangoaren ondoren, kluba irekitzen den lehen egunean hasiko da plaza erreserba. Lehenengo egun horretan bazkideak soilik ahal izango du izena eman.\nOstatua hartuz gero, irteera data baino 4 aste lehenago hasiko da erreserba epea, inskripzioa kluba irekitzen den egunetan soilik egin ahal izango da. Lehenbiziko astean (2 egun) bazkideak bakarrik egin dezake. Gainerako egunetan, gurekin joan nahi duten guztiek egin dezakete erreserba.\nZenbateko osoa itzuliko da, ezeztapena 3. asteko osteguna baino lehen jakinarazten bada. Jakinarazpena 4. asteko astelehen edo ostegunetan egiten bada, autobusaren prezioa eta bere ostatuko plazari dagokion fidantza kendu ostean, gainerakoa itzuliko da.\nBUSERAKO EZARRITAKO GERALEKUAK\nGure autobusak geraleku hauek ditu:\nPinueta (Leioa): Amaya, prentsa-kioskoaren ondoan. Pinueta eta Romo artean (Getxo)\nLamiako (Leioa) : Langileria kalea. Metro geltokiaren aurrean.\nLeioa: Luis Bilbao Libano doktorea kaleko markesinan.\nDeustu (Bilbo) : San Pedro plazako markesinan.\nBilbo: Zabalburu plaza (gaur egun, Ertzaintzaren ondoko markesina)


Eusko Alkartasuna, requiescat... in pace? • ZUZEU\nEusko Alkartasuna, requiescat… in pace?\nBistakoa da erdi bitan zatituta egon dela, gutxienez, azken urteetan Eusko Alkartasuna. Kongresua egin izan duen azkenetan, oso gutxigatik irabazi izan dio aldeetako batek besteari. Ondorioz, eta kanpotik begiratuta, badira hiru gauza EAn oso nabari ikusi ditugunak.\nLehena da oso gutxigatik galdu izan duen zatiko ordezkaririk ez dela onartu izan Zuzendaritza Nazionalean. Gutxigatik bada ere irabazteak ematen duen zilegitasunarekin, militantziaren ia erdiak ez du ukan ahotsik alderdiaren erabaki nagusietan, ez Begoña Errastirekin, ez Unai Ziarretarekin. Purgak purga, disidente moduan hartuak izan dira kritikoak, EAk ez du jakin izan indarrak metatzen. Aitzitik, itxura batean, esker txarreko agertu izan da beste garai batzuetan gidari eredugarri izandakoekin.\nBigarrena da, gauzak horrela izanik ere, Gipuzkoako adarra ezin izan duela Zuzendaritza Nazionalak ixilik gorde. Iñaki Galdos buru duen zatiak, beti esan izan du, onartu onartzen dituela Zuzendaritzaren erabakiak, baina ez daudela konforme. Askotan gertatu da hori, dela Gipuzkoako Diputazioaren eraketaren garaian, dela azken Greba Orokorraren inguruan eta beste hainbat erabakirekin ere bai. Zarata eta mesfidantzazko itzala eman du EAk. Hala ere, azkenean kontu baten inguruko desadostasunean ardaztuta dagoen irudia nagusitu da: EAJrekin batera joan ala ez joan hauteskundeetan.\nHirugarren kontua da, esandako guztiak horrela izanik ere, taifas erreinu txiki baten antzirudira jokatu duela EAk. Nork ez du entzuna, azkenean Karlos Garaikoetxea zela alderdi honetan benetan agintzen zuena, eta harekiko hurbiltasun pertsonalak pisu handia zuela alderdiko ardurak banatzeko orduan?\nGaldosek orain dio, abertzaletasun historiko eta instituzionalaren alde egingo dutela Gipuzkoako militanteek, EAJrekin lankidetza iraunkorra bilatuz. Albo batera utziko dutela polo subiranistaren balizko aukera. Euren ustez, polo honen helburuetako bat, hain juxtu, abertzaletasun historikoa ahultzea ei da eta. Baina badirudi contradictio in terminis bat dagoela hemen, ezen azken hauteskudeetan ezer gertatu izan ez balitz bezala jokatu nahi baita, instituzioak galdu berri dituen alderdiarekin ezkonduz.\nGaldosen ikuspegiak beti galdu du kongresuetan, eta berak eginiko pronostikoa gauzatu da ondoren: alderdiaren gainbehera. Orain duen argumentu bakarra horixe du, berak esaten zuena egin izan balitz, alderdia ez zatekeela egongo hain behera etorria. Horixe du kreditua, balizko kreditua, ezin baita jakin zer gertatuko zen benetan berak proposatutako bidea aurrera irten izan balitz. Baina horiexek ditu karta bakarrak, itxura batean, bederen.\nAlabaina, gauza bat da segurra, Galdosek badaki euskal alderdien atomizazioaren erdian, zaila leukakeela alderdi berri batekin aurrera egiten. Zaila leukakeela Gipuzkoa ez den beste lurralde batean militantzia aski topatzeko ere. Zergatik, orduan, alderdi berri bat sortzeko hordago hau?\nSan Juanak baino lehenagoko kongresua aurrez baldintzatu nahi al du, sekula eman ez zaion arreta eskain diezaioten? Polo subiranistaren balizko prozesuan ez du lekurik ikusten beretzat eta bereentzat? EAJn erabat integratu baino lehenago, alfonbratxoa nahi du bidea gozatze aldera…?\nFinean, helburua independentzia baldin badada, ez dirudi Galdosen aukerak horrantzako indarrak batzera egiten duenik, nahiz eta bide instituzionalistaren diskurtsoak dialektikarako balio izan.\nDioena gauzatzen bada eta Gipuzkoako EAk beste alderdi bat egiten badu, azken zaztada izan daiteke EArentzat, baina baita Galdosek ordezkatzen duen bidearentzat berarentzat ere, jakin behar bailuke EAJren altzora itzultzea baizik ez zaiola geratzen eta han, EAJn, ez diotela kilkerrarena egiten utziko. Ezingo duela ibili pareta gaineko oilarra bezala kokorikoka. Jeltzaleek ere bai baitute galtza bete lan Ibarretxeren oinorde politikoa zein izango den erabakitzen, eta huskeria da Galdosena eta EArena, halako arazo potolo baten aldean.\nEkainak 4: "Off-On" narrazio puzzlea Donostiako KMn\nEkainak 5, 6 eta 7: Literaturia, Larrabetzun\nZer duzu buruan “Eusko Alkartasuna, requiescat… in pace?”-ri buruz\nzuzeu.com — Eusko Alkartasuna eta Alkarbide: bat erdi bitan 2009-06-02 09:13\n[…] Eusko Alkartasuna: requiescat… in pace? […]


Hoteleko alfonbra, bulegoko alfonbra, binilozko zorua, PVCzko zorua - JW\nEskuz tapizatutako alfonbra\nStock Nylon Inprimatua\nNylon 6,6 Alfonbra teila\nNylon Alfonbra teila\nEskuz estalitako alfonbra\nPertsonalizatutako behi larruzko alfonbrak\nKolore Puntuko Alfonbra\nNylon Flocking Alfonbra teila\nStock ehundutako alfonbra\nEgin klik SPC Plank-IXPE Back\nLVT Plank-Kola Behera\nBelar Artifizialeko Zelaia\nGunearen / Cad Neurketa\nPremiazko bide azkarra\nNEURRITZAK ARTIFIZIATUTAKO ALTXUGA\nSTOCK EHUNEZKO RUG\nPP grafikoa PVC atzeko-Classic One\nPP grafikoa PVC atzeko-Traza SQ-rekin\nNylonezko grafikoa PVC atzealdearekin -Park Avenue\nStock ehundutako alfonbra 199 serie\nStock ehundutako alfonbra 123 seriea\nStock ehundutako alfonbra 113 seriea\nAlfonbra Edge Strip-Edgelock ™\nPolietilenozko Foam Azpiko Ecolay ™\nBelaki lauko gomazko azpialdeko Levlay ™\nGure produktu guztiak kalitatezko ikuskapen zorrotzaren mende daude lote bakoitzean.\nDiseinu talde oso profesionala eta esperientziaduna dugu\nkalitate kontrol hirukoitza egiten dugu stock stocketarako eta stock stocketarako.\nZer da SPC Solairua\nSPC zorua Luxuzko Binilozko Teilen (LVT) berritzea da. Berezia da "Unilin" klik blokeatzeko sistemarekin diseinatua. Beraz, erraz instalatu daiteke zoru desberdinetan. Berdin dio hormigoia, zeramika edo lehendik dauden zoruetan jartzea. Europan eta AEBetan RVP (binilozko ohol zurruna) ere deitzen zaio. ...\nSPC PLANKAREN STOCK KOLOREAREN BERRIKUNTZA\nGure bezeroei hobeto laguntzeko eta akzioak arinago exekutatzeko, SPC plankaren kolore-bilduma berritzen dugu JFLOOR Markarekin beheko moduan: SCL817, SCL052, SCL008, SCL041, bertan behera utzi SCL315, SCL275, SCL330, SCL023, SCL367, gehitu berria Bitartean, sarbidearen balantzea hobetzen dugu ...\nSPC PLANK (Binilozko taulako zorua) ESKALEETAN INSTALATUA\nSPC binilozko oholak eskaileretan erraz instalatu daitezke eta eskailerak gelarekin bat etorriz diseinu orokor hobea lortuko da. DUBAI AMER KALANTER VILLA proiektuan, SPC PLANK kolore kodea SCL010 erabili dugu gela osorako eskailerak barne. Eskailera n ere gehitu dugu ...\nNOLA INSTALATU SPC PLANK (Binilo Plank Zoladura) KURBA GUNEAN?\nGure azken YONGDA PLAZA SHANGHAI proiektuak frogatzen du SPC oholak oso egokiak direla kurba eremurako. Binilo zoruak instalatzeko kurba gunerako denbora normalean baino denbora gehiago behar da, baina ez da oso gogorra eta urrats osagarri bakarra SPCren bi muturrak kurba bihurtzea da. ...\nDubai erakustoki berria eraikitzen ari dira\nJW-ko bazkide GTS Carpets & Furnishing-k Dubai showroom eraikitzen ari da. Erakusketa aretoa 2020ko abuztuaren 15ean irekiko dela aurreikusten da. Lehenengo hiru irudietan, erakusketa aretoa Park Avenue seriea-PA04 gure alfonbra baldosak instalatu ziren. Park Avenue kol ...\n2013an sortua, JW carpet and flooring Co., Ltd Shangain (Txina) erregistratutako joint venture enpresa da. Negozio esparru nagusia alfonbrak, zoruak eta bestelako altzari materialak estaltzen ditu, izarreko hotelak, A mailako bulego eraikinak, gama altuko apartamentuak eta egoitza zerbitzatzen ditu. Eskuz tufted pertsonalizatutako alfonbrak, ehundutako Axminster alfonbrak, Wilton alfonbrak, inprimatutako alfonbrak ditu, baita alfonbra-teila sorta ugari ere, babes leuneko SPC binilo klikezko oholak, alfonbren osagarriak, etab.\n9 alfonbra baldosa gama, 2 binilozko zoru gama, nylon alfonbra estanpatu sorta bat gordetzen dugu.\nAstebete baino gutxiago stock tartetarako.\nB302, No.2588 South Hongmei Road, Shanghai, Txina (posta kodea: 201108)


Ongi informatutako kanpinetik joan | Consumer\nOngi informatutako kanpinetik joan\nKanpatzeko eremu bat aukeratu aurretik, garrantzitsua da gutxieneko zer zerbitzu eskaintzen dituen eta horiek establezimenduaren kategoriarekin bat datozen jakitea.\nKanpina aukera bat da, eta jende askok oporrak pasatzeko edo asteburu bat kanpoan pasatzeko aukera ematen du. Horrela, kanpinak aire zabaleko bizitza errazteko egokitutako espazio edo lurrak dira, helburu turistikoekin, kanpin-dendak edo karabanak egoitza gisa erabiliz. Urte batzuetatik hona, kanpin askok egurrezko bungalowak edo antzeko etxebizitzak alokatzeko aukera ematen dute esparruaren barruan.\nKanpinek, establezimendu publikoak diren aldetik, sektoreak bezeroei eman beharreko zerbitzuei dagokienez ezarritako betebehar batzuk bete behar dituzte. Horregatik, lau kategoriatan sailkatzen dira: “luxua”, 1.a, 2.a eta 3.a, eskainitako zerbitzuen arabera. Erabiltzaileak bereizteko, kanpinaren sarreran jarritako plaka edo bereizgarria erabiltzen da. Luxuzko kanpina bada, plakan lau kanpin-denda edo haien kategoria adierazten duten triangeluak izango ditu, eta ur beroa izan beharko du osasun-zerbitzu orokor guztietan eta dutxetan, telefonoa banakako kabinetan eta banakako kutxa gotorrak ere bai.\nHala ere, dagokion sailkapena edozein dela ere, kanpinak zerbitzu hauek bermatu behar ditu:\n–Hesiak eta babes-itxitura.\n– Ur-hornidura. Andelen bidez bermatu behar da, edateko uraren kontsumo maximoko egun batetik hirura bitarteko edukierarekin. Gutxienez 200 litro lurzati eta egun bakoitzeko.\n–Konketak eta dutxak.\n–Karabanetarako argindar-hornidura eta korronte-hartunea, eta larrialdietarako argiak.\n– Hondakin-uren tratamendua eta ebakuazioa, kanpinaren neurriak erabat erabiliko direla bermatzeko.\n– Suteen aurkako segurtasun-sistema. Horretarako, beharrezkoa da kanpinak su-itzalgailu bat izatea hogei lurzatiko, su-itzalgailutik hogeita hamar metrotik gorako distantzian lurzatirik egon ez dadin.\n–Lehen laguntzetarako botikina eta laguntza mediko hitzartua.\nKanpinaren erabiltzaileak zerbitzu bakoitzerako ezarritako prezio eta tarifen berri izateko eskubidea du. Beraz, prezioek jendearen aurrean egon behar dute, normalean establezimenduaren sarreran, eta argi eta garbi zehaztu behar dira modalitateak eta zerbitzuak. Faktura edo ordainagirian, ordaintzeko erabili diren kontzeptuen banakapena agertu behar da. Egonaldiagatik ordainduko da, ibilgailuko, dendako eta gainerako zerbitzu osagarriengatik, baldin eta kanpalekuak egonaldian egon behar ez badu.\nEgonaldiari dagokionez, tarifa bat ordainduko da pertsona bakoitzeko (hamar urte bitarteko haurrek prezio merkeagoa ordainduko dute), instalazio komunen erabilera barne. Kanpin-dendaren tarifari dagokionez, saltoki kopuruaren araberakoa izango da.\nBestalde, kanpinlariak instalazioak erabil ditzake eta naturaz gozatu, ingurumena zaindu eta zaintzeko neurriak ahaztu gabe. Segurtasuna dela eta, kanpaleku ez-sukoiak erabiltzea gomendatzen da, eta kanpin-dendaren barruan ez piztea kandelak, baizik eta lanpara elektrikoak erabiltzea, arriskuak saihesteko.\nkanpatu kanpin oporrak


Eibar taldea Agorrosinen prestatzen hasiko da denboraldi historikoa - Bergara - Goiena.eus\nEibar taldea Agorrosinen prestatzen hasiko da denboraldi historikoa\nEneko Azkarate 2014-07-14 09:23\nEibar taldeko jokalariak gola ospatzen 2013-2014 denboraldian.\nLehenengo mailako Eibar gaur, astelehena, uztailak 14, hasiko da denboraldia prestatzen, nahiz eta entrenatzaile taldeak asteak daramatzan jardunean. Baina Eibarko jokalariek ez dituzte lehenengo izerdiak Ipuruan botako, Agorrosinen baizik. Izan ere, Eibarko eta Bergarako klubek akordioa egin dute.\nEibarrek, gaur hasiko du denboraldi-aurrea eta uztailaren 16an, 18an, 22an, 23an eta 24an Bergarako futbol-zelaian entrenatuko da, 10:30ean hasita. Eta Gaizka Garitanoren mutilak abuztuko hiru astetan ere entrenatuko dira Agorrosinen. Denboraldian barrena, ostera, astean birritan etorriko dira.\nAsmoa, hiru urterako\nHain zuzen ere, hiru urterako hitzarmena egin nahi dute Bergarak eta Eibarrek, baina oraindik ez daukate guztia zehaztuta. Izan ere, Eibarren hasierako asmoa zen Mondra futbol taldearen lehengo futbol zelaia, Garagartzako Atxabalpe, egokitzea eta hori erabiltzea entrenamenduetarako. Edozelan ere, baztertu egin dute ideia hori, Atxabalpe egokitzeak inbertsio handia eskatzen du-eta.\nHorrenbestez, Bergarakoa aukeratu dute. Baina zergatik? Hasteko, Agorrosin delako belar naturaleko inguruko futbol zelai bakarrenetakoa. Hamar kilometrora dute armaginek, gertu. Eta partidu ofizialak jokatzeko erabiltzen duen Ipuruaz gainera, beste belar naturalekorik ez daukalako Eibarrek. Ipurua ondokoa belar artifizialekoa da.\nBergarako klubak ez du dirurik zuzenean jasoko Eibarren partetik, astean bi entrenamendu saio egin dezan uztearren. Baina Agorrosin futbol zelaiaren mantentze-lanez arduratuko dira Eibarko zelai-zaintzaileak. Eta, horretaz gain, aurten zelaia jaso eta hainbat egokitzapen-lan egin dituzte, "euro askotako inbertsioa", Bergara KEtik adierazi dutenez.\nOndo ezagutzen duten zeiala\nDena dela, ez da izango berria Eibar Bergaran entrenatzen ikustea, azken urteotan Eibarrek, tarteka-marteka, erabili du-eta Agorrosin entrenatzeko; astean behin ere erabili izan dute. Bada, aurrerantzean, elkarlan hori indartu eta, gutxienez, astean bitan entrenatzeko asmoa agertu dute armaginek, eta hala hitzartuko dute bi klubek.


Ikastaroak eta lehiaketak Bilboko Magia Topaketen aurrekari - bizkaie.biz\nIkastaroak eta lehiaketak Bilboko Magia Topaketen aurrekari\nBizkaie! 2018-04-16 12:56 Kulturea\nImanol Ituiñok eskainiko dau magia hastapen tailerra, besteak beste.\nUrtero legez, Otxarkoaga eta Txurdinaga Magia Topaketen lekuko izango dira maiatzean. Bilboko auzo biak disziplina horren zaleen eta prestidigitazinoaren munduan lehen pausuak emon nahi dituenen topaleku bilakatuko dira.\nBilboko Udalak atondu dauen ekimenak, hastapeneko ikastaroa, profesionalei zuzendutako mintegia eta amateur mailako Atera eizu barruan daroazun magia lehiaketearen bosgarren edizinoa batzen ditu. Ikastaroetan parte hartzeko izena emon behar da; epea apirilaren 27ra arte egongo da zabalik, eta lehiaketan parte hartzeko maiatzaren 2ra arteko epea egongo da izena emoteko.\nImanol Ituiñok Otxarkoagako Udaltegian eskainiko dauen magia hastapen ikastaroa, magiaren artea hobeto ezagutzeko interesa daben 16 urtetik gorako guztiei dago zuzenduta. Hamasei orduko iraupena izango dau, maiatzeko astelehen eta eguaztenetan, arrastiko 19:30etik 21:30era, eta bertan, Ituiñok berak ilusionismoaren oinarrizko printzipioak eskainiko ditu, partaideek kartakaz, sokakaz eta bestelako materialakaz jolasak egiten ikasi deien.\nItuiño hurreko magia espezialidadean gero eta garrantzi handiagoa lortzen dabil. Modalidade hori ikus-entzuleakandik hur egiten da, jente gitxiren aurrean, jolas interaktiboakaz. Hogeita bederatzi urte ditu mago gazteak eta dagoeneko hainbat lehiaketa irabazi ditu: 2008an, Almussafesen (Valentzia) egin zan nazinoarteko hurreko magia lehiaketea eta 2014an, Cacereseko Magia Kongresu Nazionalean Aretoko Magia Sari Nazionaleko bigarren saria irabazi eban, besteak beste. Irakaslea izateaz gan, ohikoa da lehiaketetan eta kongresuetan ikustea. Leku horreetan espezialista handienakaz ibili da.\nBeste alde batetik, magia mintegia Mohamed Alik eskainiko dau, eta ilusionistei eta arte eszenikoakaz lotutako personei dago zuzenduta. Ikastaro honetan, soinu eta argiztapen alorretan teknikariakaz modu egokian komunikau ahal izateko oinarrizko gauzak ikasiko dira, baita baliabideak ikuskizunaren alde zelan manipulau eta erqbili be. Mintegiak 9 orduko iraupena izango dau, eta maiatzaren 14an, 21ean eta 28an eskainiko da, arrastiko 19:00etatik 22:00etara Harrobia Eskenan, Bilbo-Otxarkoagako Eszena Produkzinoko Barrikuntza Zentroan.\nV. Magia Lehiaketeari jagokonez, profesional izan barik, eszenatoki baten ganean magia efektu edo trukoren bat egiteko edadea, ezagutzea eta praktikea daben 16 urtetik gorako persona guztiek hartu ahal izango dabe parte. Interesatuek, 2 eta 10 minutu arteko iraupena dauen bideoa bialdu beharko dabe gitxienez magia efektu bi erakutsiz, www.kulturabarrutik.eus/magia helbidera. Lehiaketarako bideoak aurkezteko epea apirilaren 17tik maiatzaren 2ra bitartekoa izango da.\nAukeratutakoek, maiatzaren 30ean, arrastiko 19:30ean, Otxarkoagako Udaltegian, egingo dan ekitaldian hartuko dabe parte.


Harlingen hiriko erraustegian egindako neurketek gai toxikoaren maila oso altua eman dute. Berdeek “nahikoa da” esan eta azalpenak eskatu dituzte. Herbeheretako iparraldean dagoen Harlingen hiriko errauskailuko labeak neurriz kanpo zabaldu du kantzerra sor dezakeen dioxina. Martxoaren 23tik apirilaren 2ra egindako neurketek horixe adierazi dute, eta kutsadurak kezka handia sortu du Fryslân (Frisia) probintzian. Lurralde horretako ...\nPaco Puche ingurumenean adituak algoritmo bat sortu du mineral kantzerigenoaren iraganeko erabilerak munduan eragingo dituen heriotza kopurua jakiteko. 2015ak bi hilabete ez ditu egin eta aurten jadanik 7 pertsona hil dira EAEn iraganean amiantoa edo asbestoa arnastu zutelako. Azkenekoa General Eléctric enpresatik aurre-jubilatutako langile ohi bat da. 2008tik hona 148 lagun hil dira arrazoi beragatik Euskal Herrian, eta datozen ...\nLaster hasiko dira Sakanan hondakinak atez ate biltzen. Altsasu eta Irurtzun oraingoz aparte geratu dira, baina gainerako herrietan %80 birziklatzeko karrerari ekingo diote; auzokonposta eta autokonpostarako jarri ditu Sakanako Mankomunitateak indar gehienak, bertako ekonomiarentzako pizgarri ere izateko helburuz. Duela bi egun Nafarroako Parlamentuko talde politikoak izan ziren eskualde horretako sistema ezagutzen. Gipuzkoan atez atekoaren ...\nLegazpiko Udalak hondakinen bilketa bikoiztua egiteko hartutako erabakiak errauste zaleak jokoz kanpo dauzka. Materia organikoa biltzeko aukera ezberdinak eskaintzeak, dekapitatu egin du atez atekoari beldurra haizatzeko diskurtsoa. Sakanan atez atekoa aurki jarriko dute, eta hemen ere herritarrari hasieratik aukera ezberdinak eskainiko dizkiote organikoa bildu edo kudeatzeko. Aitor Karasatorre Sakanako Mankomunitateko lehendakariarekin ...\nPasaiako portuko agintaritzak 137.000 euro inbertitu zituen txatarraren hautsa harrapatzeko balio duen “kutsaduraren kontrako sistema sofistikatuan”. Ez du negua iraun. Ezarritako bi sareetako bat jadanik ez dago (ikus. argazkia), eta bestea baxuegia da inguruko etxeak babesteko. Pasaiako portuak 2012ko uztailean iragarri zuen bere webgunean paratutako prentsa oharrean hainbeste kalte eragiten duen txatarraren hautsetatik babesteko 11 ...\nRadio Euskadiko gaur goizeko tertulian hizlarietako batek azpimarratu du behin eta berriz: dirua ez da zerutik erortzen. Hori gogoraraztera joan omen da Angela Merkel Madrilera, espainiarrei (eta euskaldunoi) esan die ezin dela gastatu produzitzen dena baino gehiago. Etxekolan horiek agindu ditu Merkelek, Europako nagusiak. Europako Inbertsio Bankuak (EIB) Zubietako erraustegia finantzatuko duela ere entzun dugu gaur irratian, 195 ...


Twitter-eko zuzendari exekutiboak Trump-en kontua blokeatzea justifikatu du, baina aurrekari “arriskutsua” dela dio | Azkue Fundazioaren Egunkaria\n“Kontu bat debekatzeak adarkatze errealak eta esanguratsuak ditu” esan du Dorseyk txio batzuetan. “Salbuespen argiak eta bistakoak badaude ere, uste dut, azkenean, debeku bat gure porrot bat dela, azken batean, elkarrizketa osasungarria sustatzerakoan”.\nDorseyk blokelo justifikatu du eta erabakia hartzeko kontuan hartu ziren alderdi batzuk zehaztu ditu. Trump-en kontuaren blokeoak eztabaida handia sortu du, baina Dorseyk uste du “Twitter-entzat erabaki zuzena izan zela”. Horixe azaldu du.\nDorseyren jarrera Twitter-ek lehenago idatzitakoaren ildotik doa, non “on line egindako elkarrizketen ondoriozko offline kaltea benetakoa dela” adierazten duten.\nTwitter-eko zuzendari exekutiboak erabaki zuzena izan ote zen galdetu du, eta erabakia hartu zutela argudiatu du, “Twitter barruko eta kanpoko arriskuetan eta segurtasunean oinarritutako informaziorik onenarekin”.\nJustifikazioaz gain, Dorseyk onartu du blokeoak “ondorio erreal eta esanguratsuak” dituela, eta “gure akatsa dela elkarrizketa osasuntsua sustatzean”. “Elkarrizketa osasuntsua” kontzeptua errepikatuenetako bat da enpresek sare sozialetan gorrotozko diskurtsoei buruz hitz egiten dutenean. Hala ere, zentsura eta adierazpen-askatasuna nahasten dituen kontzeptu lausoa da.\n“Ekintza horiek hartu beharrak eten egiten du elkarrizketa publikoa. Zatitu egiten gaituzte. Eta arriskutsutzat jotzen dudan aurrekari bat ezartzen du: gizabanako edo korporazio batek elkarrizketa publiko globalaren zati baten gainean duen boterea”, onartu du Dorseyk, eztabaidaren mamira hurbilduz.\n“Jendea gure arauekin eta betetzearekin ados ez badago, Interneteko beste zerbitzu batera joan daiteke”, azaldu du Dorseyk. Hala ere, zaila da horrelako zerbait egitea, gainerako sare sozialek, plataformek eta zerbitzuek ere Trumpen kontua blokeatu zutenean. “Ez dut uste hau koordinatua izan denik”, azaldu du. “Ziurrenik konpainiek beren ondorioetara iritsi ziren edo gainerakoen ekintzek bultzatu zituzten”.\n“Epe luzera suntsitzailea izango da Internet irekiaren xede eta ideal nagusietarako. Bere burua moderatzeko erabaki komertziala hartzen duen enpresa ez da sarbidea kentzen duen gobernu bat, baina gauza bera senti dezake”, dio Dorseyk. Hemen beste eztabaida bat dugu. Enpresa pribatuek gobernuen antzera jardun al dezakete zer argitaratu behar den erabakitzeko orduan?\n“Sare sozial digitalak genero berdintasunetik aztertzen” ikastaroa ondu du UEUk


Ez da perfektua, esan hunan, ederra da, ez da perfektua; perfektua ez zela, horregatik, eder, eta edertasunaz miratzen ginenekoaz pentsetan geratu gintunan.\nAkordatu naun, gerora, behin eta berriz Oihenarten poemaren izenburuaz ,” Joanaren betegintzarrea” hartaz, non perfektua betea baiten, mugatua, finitua, amaitua. Eta bai, arrazoi dun zeren eta betea, perfektua , gainera, izan, berez dun, inoren begiradaren beharrik gabe ; ez din erakartzen, ez din inork osatu beharrik. Eta , aldiz, eder dun erakartzen gaituena, osatzen gaituena, gure begirada eta laztanaz osa genezakeena; eta eder dun osatzen duguna, betetzen duguna.\nGaur akordatu naun , berriro, esan hunanaz, zoriontasunaz idazten hasteko zorian nintzenean. Zenbat fruitu galtzen den zoritu gabe, batek ziona. Batzuetan ez dugulako gauza bakoitzak behar duen sasoiari itxaroteko adinako egonarririk. Eta guztiak izango din bere zoria, uste dudanez. Denborari joaten eta pasatzen uztea, den guztiari txanda-pasa egiten uztea bihurtu dun gure garaiko ikur; denari pasatzen uztea batzuetan edo den dena harrapatu eta xurgatu nahian gure zoria ez galtzeko antsia , fruituak helduka biltzera ere eramaten gaituena, maiz.\nGeurekoikeria iruditzen zaidan , den guztiaren zoriak gure zorionean zerikusirik ez balu bezala, bizitzeko joera hau. Erabateko, perfektu, betearen bila… zain egoteko patxada eza, harrapazka bizi behar hau, funtsean.\nAkordatu naun , grekoen artean ere bazela nik zori honen pareko jotzen dudan momentua, gauza guztiak eta gauza bakoitza egiteko puntua, eta momentu horren zain egoten ( kairós horri itxaroten ) asmatu beharko dela.\nEz zakinat,ordea, egungo greko zein euskaldunak ez ote gauden batzuetan, zoriona galtzeko zorian. Baina egia dun batzuetan zorionak betetzen gaituela, eta gainezkaldi hori ixuri arteko onik ez dugula izaten; zoriona badela emari bihurtzen den ur-xume bat, iturburuetara erakartzen gaituena, aurrena, eta gero bere uretan eraman gaitzakeena, guk , laga ezkero.


naiz: cartas - Bilboko manifestaziora trenez\nUrteak aurrera, Sarek urtarrilean antolatzen duen presoen hurbiltzearen aldeko Bilboko manifestaziora jende asko etortzen da. Manifestazio horretara, Bilbotik ez ezik, Euskal Herriko bazter askotik etortzen da jendea. Aurton, eguraldi onak lagunduta, askok goizetik edo eguerditik aurrera joatea erabaki du. Hala ere, gehienak ordu kritikoaren inguruan hurbildu izan dira, betiko moduan. Itzulerarako, ordutegia konprimituago dago, gaztea ez bazara eta Bilbon ordu txikietara arte geratu nahi edo ezin baduzu. Eta urtero ikusi izan dugun moduan, data horretan Bilbora garraio publikoan hurbiltzea eta bertatik ateratzea desastre hutsa da.\nBermeotik abiatzen den trenean, Gernika-Lumotik aurrera ez zegoen dagoeneko lekurik esertzeko, eta Zornotzatik aurrera ez zegoen beste batentzat lekurik. Hurrengo geltokietan, jende asko kanpoan geratu zen. Itzulera okerragoa izan zen, arestian esan dugunagatik. Gainera, Zazpi Kaleak geralekuan Zornotzara zihoan gazte desgaituen talde bat sartu zen, euren monitoreekin. Barruan, giroa erabat desatsegina zen. Denontzat: manifestaziora joan ginenontzat, aipatutako desgaituen taldearentzat eta erosketak egitera edo beste zio batengatik Bilbora hurbildu zirenentzat ere bai.\nSeguruenik, zapatu edo domekan burutzen diren horrelako ekintzen aurrean, garraioaren arduradunek antzera egiten dute; ez dakigu. Baina urtero gerta daitekeen eta gertatzen den kaosaren aurrean ezer ez egiteari ez deritzogu normala. Beharbada, zaila izango da trenak gehitzea; langileen egutegia, geltokiak sinkronizatzea… Ez dakigu. Baina tren bakoitzean 3 bagoi baino ez egotea urte batean eta hurrengoan ez dugu ulertzen, ez diogulako aparteko zailtasunik ikusten 4 bagoi jartzeko, horrelakoak sarritan ikusten baititugu, askotan erdi-hutsik edo hutsik badoaz ere.\nEz dugu uste, jende askok eta askok esaten zuen moduan, apropos egindakoa denik. Baina ez dugu ikusten gutxieneko sentsibilitatea. Badakigu jende bat ez dagoela gure eskakizunen alde, eta agintarien artean ezaxola nabaria da. Ondo da, hori onar dezakegu. Baina, beste aldetik, gu agintarien ardurapean dagoen biztanleria gara, bere pentsamendua daukan biztanleriaren modukoa, ez gehiago ez gutxiago. Eta data horretan, urte batean eta hurrengoan, diskriminatuak sentitzen gara, ez nahita edo mesprezuz, lehen aipatu dugun moduan, baina bai ezaxolakeriagatik.


Beharrezkoa nahigabeko heriotza jarri du? | Apg29\nBeharrezkoa nahigabeko heriotza jarri du?\nBeharko heriotza izango dut zigortu nahi ez diren bezala?\nOrain deitzen "nahigabeko" nire bigarren liburua idatzi nuen. dago nire haurtzaroa, nola I eskatu gabeko mundu honetara etorri zen inguru.\nIzan da niretzat esan gehiago edo gutxiago bortxaketa nintzela. Zer esango dut nire hurrengo liburua, nahigabeko da. Nuke nahi ez diren bezala heriotza abortua arabera zigortua?\nlortu dut gaixoa zaharra edo bada, behar heriotza nahigabeko "eutanasia" gisa batera egon nintzen zigortu?\nbai unborn haurrak, gaixoak eta adinekoak direla arriskutsuan bizi diren ikusten dugu. Beti egongo hil ahal izango dute, ez dira desiragarria edo baliotsua nahikoa delako. Agian ideia lortu zuten hau edo beste norbaitek esan.\nlagun batzuk ziren abortuaren kontra erakutsiz, eta ondoren, pertsona bat eman eta esan: "Hori ez zara lotsatzen!" egon erantsi bizitzara lotsatu beharko luke? Nola desitxuratu ez hau izan da? Bat duten lotsarik izango litzateke bat nork esan zen.\nNire 13 urteko alaba, batzuetan kezka sakona dauka. Esan zuen: "Noiz jaio nintzen, bederatzi hilabete izan dut, baina nola da urte bat hartu duela nire lehen urtebetetzea ospatzen dut aurretik Besterik ez litzateke hiru hilabete itxaron?!"\n9 hilabete + 3 = 1?\nBederatzi hilabete zinen zu jaio baino lehen. Bederatzi hilabeteetan, han zure amaren sabelean zegoela you in giza bizitza bat izan zen. Egingo luke bizitza bat, hala izango da abortatu eta hil?\nEz dut izan erraza bizitzan, baina nago izugarria Pozik jaio nintzen! Eta onena: aukera lortu 20 urte bete nituen jaso Jesukristo! Orduan jaio nintzen bigarren aldiz eta nire bizitza eraldatu zen!\nPosible da jendeak nahi ez diren nintzela, baina I zen Jainkoak nahi den!\nNire alaba jaio zen, Desire izeneko zuen. nahi den Frantziako da. Bera izan zen, bai nahi den nire emaztea eta ni arabera -, eta Jainkoak nahi den!


Zuhaitz bat landatzea seme-alaba bat izatearen metafora bezala – Guraso.eus\nZuhaitz bat landatzea seme-alaba bat izatearen metafora bezala\n2017-03-30\tKoldo Gilsanz\tIruzkin 1\nkoldo Gilsanzekin elkarrizketa, artikulua oinarri hartuta.\nGurasotasunari buruzko hainbat ideia nahi ditut gaur zurekin partekatu. Horretarako zuhaitz bat naturan landatzeko ekintza erabiliko dut gida bezala, paralelismo ugariek azaldu nahi ditudan gogoetak oso ondo ilustratzen dituzte eta.\nInoiz mendian zuhaitz bat landatu duenak badaki erronkaren lehen urratsa toki egokia aukeratzea dela. Leku aproposaren bila goazenean, zorrozki aztertu egiten ditugu aukera ezberdinak: hau lehorregia udaran, beste honek itzal gehiegi du, hango hura haizetsuegia… Horrela ibiltzen dira bikote asko, gurasotasunari ekiteko une perfektuaren zain: etxea txukuna eta handia dugunean, biok lanpostu hobea lortzen dugunean, bizitzaz pixka bat disfrutatu dugunean… .\nEgia da seme-alaba bat ekartzea mundura erabaki serioa dela eta zilegi da gure ondorengoei ahalik eta baldintza onenak eskaini nahi izatea. Hala ere, zuhaitzak ez ditu baldintza perfektuak behar. Izan ere, zuhaitz asko landatu izan dira tokia edo momentua egokia ote zen hausnartu gabe, etorri delako, eta gero ederki ondo egin dute aurrera. Dena kontrolpean izateko desioa ameskeria hutsa da. Bizitzak ez ditu baldintza perfektuak behar, nahikoak diren baldintzak baizik.\nBehin tokia aukeratuta zuloa egin eta lurra lantzea tokatzen da. Honek sinbolizatzen du ikusten ez den hori lantzea, heldu gabe ditugun alderdi horietan arreta jarri eta gure zauriak sendatzea. Alde batetik gure frustrazioak landu eta onartu beharko ditugu, gure seme-alabengan proiektatu ez ditzagun. Betidanik dantza egin nahi izan badugu baina ez badugu aukerarik edo ausardiarik izan, alabak bost urte betetzen dituenerako dantzetara apuntatuko dugu. Edo gure eskola garaia porrota sentsazioarekin gogoratzen badugu, agian gure seme-alabari hasieratik kitzikagarriak diren ariketak proposatuko dizkiogu.\nIkusten ez diren kontuak errebisatzeak ere guk jasotako hezkuntza errebisatzea eskatuko digu. Gure guraso eta senideek gurekin erabilitako hezkuntza estilo eta metodoak errebisatu behar dira, ez kritikatzeko edo guk hobeto egingo dugula aldarrikatzeko, baizik eta errebisatu eta ontzat ematen ez ditugun gauzak kentzeko.\nZuloa egiten dugunean, lurrarekin batera ateratzen dena errebisatzen dugu, eta tartean harriak edo bestelako zikinkeriarik balego, horiek guztiak baztertzen ditugu eta ez ditugu erabiltzen zuhaitzaren sustraiak estaltzeko. Hau funtsezkoa da gure gurasotasunaren erantzukizuna hartzeko. Jokaera bat mantentzen badugu nire familian hori beti egin izan delako horrela, edo nirekin ere horrela egin izan zelako, hausnarketa kritikorik gabe, ez dugu gure ardura hartuko.\nHala ere, errebisio hau errespetuz egin behar da. Guk jaso duguna baliagarria izan da neurri handi batean, bestela ez ginateke hemen egongo testu hau irakurtzen. Gainera, gure gurasoen jokaeraren bat errespeturik gabe baztertu nahi dugunean, orduan jokaera hori bera errepikatzeko probabilitatea areagotzen ari gara. Errespetuz errebisatzea da gure izaera eta bizitza ulertzeko moduarekin bat datorren gurasotasuna eraikitzeko modu bakarra.\nBeste gauza bat, ikusten ez dena eta oso beharrezkoa dena, pazientzia da. Zuhaitza landatu eta gero pazientzia behar da. Gaur egungo gizartean epe motzerako emaitzak lortzen saiatzen gara alor guztietan (galdu itzazu 10kg sei astetan! Edo ikasi txinera hiru hilabetetan!). Lorezaintzan eta hezkuntzan, aldiz, horrelako presarik ezin dugu izan. Lurra lantzen dugu, ongarria botatzen dugu eta espero dugu, egunen batean, horrek onurak eragitea. Baina guk ezin dugu zuhaitzaren prozesua azkartu. Gure papera nahikoak diren baldintzak bermatzea izango da, eta ondoren itxaron egin beharko dugu, pazientziaz.\nAzkenik, ikusten ez den alderdi horretan guraso harremana dago. Zuhaitza landatzean beharrezkoa izango da noizean behin gerturatu eta sustrai inguruan hasitako sasi eta sastrakak kentzea. Askotan lan hau ez da atsegina, makurtu beharra dago, mindu gaitzaketen arantzekin aritu behar gara, nahiz eta dena ondo garbitu ostera ere belar txar horiek aterako dira eta berriz makurtu beharko gara… Baina zuhaitza ondo hazteko oso garrantzitsua da hau zaintzea.\nEzinbestekoa da ezberdintzea guraso harremana eta bikote harremana. Seme-alaba bat izatean konpromisoa hartu behar dugu guraso harremana zainduko dugula (guraso izaten jarraitzen dugun bitartean, behintzat), nahiz eta bikote harremana eten. Gertatu daiteke momentu batean bikoteak elkarrekin jarraitu nahi ez izatea edo pentsatzea banatuz gero hobeto egongo garela. Hori posible da, baina seme edo alaba baten/batzuen guraso garen heinean gure arteko kalitatezko komunikazioa mantendu behar dugu, hots, guraso harremana zaindu behar dugu.\nBestalde, zuhaitza landatzearekin batera gomendagarria da babestuko duen hesia jartzea. Ulertu behar dugu zuhaitza mendian jartzen dugula, ez lorategi pribatu batean. Seme-alabak, ere, munduan bizitzeko edukitzen ditugu, ez gure altzoan gelditzeko. Esan dezakegu Bizitzaren seme alabak direla eta guk ezin dugula kontrolatu nor dabilen aldi berean bizitza horretan.\nHorregatik, hesi hori gurasook ematen dizkiegun oinarrizko beharrak asetzeko zaintzak dira: jana eta etxea bermatu, ez daitezela hoztu edo busti, paseoan irten, medikuarenera eraman… Hauek kanpotik ikusi daitezkeen zaintzak dira, txikia, ahul eta erkin den zuhaitzak aurrera egitea ahalbidetuko dutenak. Horrela, hortik pasatzen den lehenengo ahuntzak ez ditu kimu guztiak jango eta zuhaitz txikiak aurrera egiteko aukera gehiago izango ditu.\nHesia, ordea, ezin da bizitza guztian zehar mantendu. Zaintzak aldatzen doaz, haurrak malgutasuna behar du eta pixkanaka-pixkanaka testuinguruarekiko elkarrekintza gehiago beharko du. Momentu horretan gurasook hezia kentzen joango gara, zuhurtziaz eta saiakerak egiten. Badakigu ezin ditugula betiko gure babesean eduki eta laster edo beranduago hesia kendu beharko diegula.\nHesia malgutzea oso zaila da. Artisauaren abilezia behar da haurren gaitasunak eta beharrak interpretatu eta horiekin bat datorren zaintza proposatzeko. Gehiegizko babesa eman gabe eta arriskuan aske utzi gabe.\nProzesu horretan, gure erantzunak konstanteak izan badira eta haien beharrei momentuan erantzun badiegu, espero dezakegu hesia sinbolikoki integratuko dutela. Zuhaitz nagusiak ere hesia barneratu duela esan dezakegu bere azala gogortu duenean. Horrek gertuko arriskuengandik babestuko du, kanpoko hesiaren beharrik izan gabe.\nBaina prozesu hau ez da lineala eta gainera aldagai askok hartzen dute parte, hortaz ezin da inolaz ere emaitza bat ziurtatu. Gurasotasuna, mendian zuhaitz bat landatzea bezala, ziurgabetasunari irekitzea da, ezin baitugu jakin gauzek nola egingo duten aurrera.\nHonek Saramagori egotzitako testu hau ekartzen dit gogora:\nSema-alaba bat Jaungoikoak utzi digun izaki bat da, ikastaro bat egin dezagun. Ikastaro horretan gauza ezberdinak ikasten ditugu, esate baterako nola maitatu norbait geure burua baino gehiago, nola aldatu gure gabezi nabarmenenak haiei adibide onak eman ahal izateko eta batez ere adorea izaten ikasteko. Bai. Hori da! Guraso izatea bizitzan dagoen ekintza adoretsuena da, mota askotako mina sentitzeko egoeran jartzen gaitu eta, hala nola ondo ari ote garen ez jakitearen zalantza edo eta hainbeste maite dugun zerbait galtzeko beldurra. Galdu? Nola? Ez al da gurea? Ez, mailegu bat baino ez da. Mailegurik berezi eta zoragarriena, izan ere gureak dira bakarrik haien kabuz moldatu ezin daitezkeen bitartean. Horren ondoren, bizitzarenak dira, patuarenak eta haien familienak. Jaungoikoak bedeinka ditzala beti gure seme-alabak, gu dagoeneko bedeinkatu bait gaitu haiekin.\nIruzkin 1 "Zuhaitz bat landatzea seme-alaba bat izatearen metafora bezala"\nKoldo Gilsanz: “Umeentzat eskuragarri egotearekin lotu behar dira zaintza eta heziketa” – Arrosa\n[…] itxaropenez… Horrek guztiak sortzen dizkion hausnarketak idatziz plazaratu ditu Gilsanzek Guraso.eus atarian, baita hitzez azaldu ere Bergarako Txapa irrati libreko […]\nUtzi erantzuna Koldo Gilsanz: “Umeentzat eskuragarri egotearekin lotu behar dira zaintza eta heziketa” – Arrosa(r)i Cancel


AURTEN ERE PORRA EGINGO DUGU – Ostadar SKT\nTOURra abuztuaren 29an hasiko da eta horrekin batera gure Porra ere.\nAurten Porra berrikuntza batekin dator, boletoak internetez egin ahal izango dituzue gure webean, abuztuko azken hastean jarriko dugun estekaren bitartez. Txartela (7€) Bizum bitartez ordaindu behar duzue (623 168 454). Ez ahaztu kontzeptuan txartelaren izena jartzea!!!\nEta beti bezala, tabernetan jarraituko dugu ere. Parte hartzeko behar dituzuen zerrendak eta boletoak ohiko tabernetan aurkituko dituzue: Abend, Aitzaga (Usurbil), Aldatz-ekua, Antxeta (Usurbil), Artizar, Avenida, Bronx, Buenetxea, Eguzki, Genesis, Gure Etxea, Hiru Aldeta, Ilargi, Insausti, Iñaki, Jalgi, Larrañaga Harategia, Oria Txiki, Punto de Encuentro, Sancho, Txoko, Udaberri eta Yolanda.\nTourreko boletoak egiteko azken eguna, bai tabernetan baita internetez ere, abuztuaren 29an, 21:00etan amaituko da.\nTour, Giro eta Vueltako boleto onenak 1500€ irabaziko ditu.\nTourreko 1goak 360€ eta 2.ak 180€. Eta puntu gehien lortzen dituen tabernak TXARTEL TXOKON bi pertsonentzako afari bat irabaziko du.\nCOVITa dela eta OHARRAK\nHiru itzulietako bat (Tourra, Giroa edo Vuelta) martxan dagoela bertan behera gelditzen bada, une horretan bertan ere porra bukatutzat emango genuke. Azken etapak normal puntuatuko luke, hau da, etapako lehen 15ek eta sailkapen orokorreko lehen 3ek puntuatuko lukete. Eta azken sailkapenerako, puntuazio berezia aplikatuko litzateke (ikus G puntuazio-sistema). Sarietan ez litzateke aldaketarik egongo:\n– 1. saria: 360 €\n– 2. saria 180 €\n– Taberna irabazlea: bi lagunentzako afaria Txartel Txokon\n– Urdaiazpikoen zozketa\n“Hiruetatik onena” sariari dagokionez,\n– Hirurak ospatzen badira (Tourra, Giroa eta Vuelta): 1.500€\n– Horietako bat egingo ez balitz (Tourra, Giroa edo Vuelta): 1000€\n– Horietako bat bakarrik egingo balitz (Tour, Giro edo Vuelta), ez litzateke saririk izango.


Covid-19 koronabirusa: Positiboak Nafarroan, 2021eko abuztuak 15\nPositibo berriek behera egin dute Nafarroan, baina ZIUetako gaixoak hazi dira eta hildako bat egon da\nTutera izan da berriro ere positiboen zerrendaburu, 11 kasu atzeman baitituzte. Arrotxapea auzoak Iruñeak guztira jakinarazi dituen 36 kasuetatik 8 atzeman ditu.\nTxertaketa zentroa Nafarroan. Argazkia: EFE.\nHainbat egunetan berrehunetik gora egonkor mantendu ostean, positibo berriek beherakada nabarmena izan dute Nafarroan, 131 kasu atzeman baitituzte larunbat honetan. Positiboen zifra hori uztaila hasierako datuen antzekoa da. Hala ere, pertsona bat hil da covidaz jota eta beste bat ZIUn ospitaleratu dute.\nAurreko bi egunetan, ostegunean eta ostiralean, 213 positibo erregistratu dira. 131 kasu berri horiek 1.145 proba egin ostean detektatu dira, eta positibotasun tasa % 11,4koa izan da. Orotara, 78.953 pertsona kutsatu dira.\nNafarroako Gobernuak jakinarazi duenez, bost pertsona ospitaleratu dituzte, horietatik bat ZIUn. Hortaz, 1.208 pertsona hil dira dagoeneko koronabirusaz jota. Egun, 95 pertsona ospitaleratu dituzte, ZIUn 25.\nAzken orduetan, Tuteran atzemandako bederatzi positibo berriak azpimarratu behar dira, eta era berean, Arrotxapea auzoko beste zortzi positibo berriak.\nTxertaketari dagokionez, 3.293 dosi berri jarri dira, beraz, 867.920 pertsonek lehen dosia hartu dute eta 431.304 jarraibide osoa jaso dute.


Hilekorik ez itxialdian — Gaztezulo\nHilekorik ez itxialdian\nHilekorik ez itxialdian Emakume askorentzat hilekoa ez da ohikoa izan pandemiaren ondorioz; hauek dira arrazoiak. https://www.gaztezulo.eus/albisteak/hilekorik-ez-itxialdian https://www.gaztezulo.eus/albisteak/hilekorik-ez-itxialdian/@@download/image/why-anxiety-spikes-with-your-periods-722x406.jpg\nEmakume askorentzat hilekoa ez da ohikoa izan pandemiaren ondorioz; hauek dira arrazoiak.\nHilabeteotan hilekoa atzeratu edo etorri ez bazaizu, edota ohi baino mingarriagoa eta odoltsuagoa izan bada, lasai, ez zara bakarra izan. Koronabirusak eragin sakona izan du guztiongan, eta noski, gure gorputzak ere sumatu du. Beldurrak, haserreak, ezinegonak eta tristurak eragin zuzena dute gure osasunean, eta besteak beste, hormonen joera aldatu dezakete.\nGauzak horrela, emakumeok lau ziklo igaro ditugu alarma estatuan, eta askorentzat ez dira ohiko zikloak izan. Mina, hileko odoltsuak edo kontran ia odolik gabekoak, buruko mina, nekea... guzti hori, gure inguruak eta errealitate berri honek eragin dute.\nArrazoi nagusia gure gorputzeko prozesu neuronalen eta hormonen arteko lotura sakona da; horregatik, egoera zailetan edo estresa jasaten dugunean, hilekoa ez da ohikoa izaten. Hori da, hain zuzen, konfinamenduan gertatu zaiguna; estres egoera baten erdian, gure hormonek nabaritu dutela gure ezinegona.\nInguruneak ere eragin zuzena du hilekoan, eta sedentarismoak, loaren aldaketak edota elikadura aldaketek ere eragina izan dezakete. Gainera, estresak eta aldaketek obulazioa ekidin dezakete, eta beraz, haurdunaldia espero dutenek itxaron egin beharko dute ziurrenik.\nEta nola itzuli gaitezke normaltasunera? Esatea egitea baino errazagoa den arren, estresa uxatzea gakoa izan daiteke. Oporraldi lasai bat hartu azken hilabeteetako egoera apur bat ahazteko, ondo jan, ur asko edan eta kirol apur bat egin... eta noski lagunen eta gertukoen konpainiaz gozatu!


Testua: Nemesio Etxaniz\nMusika: A. Donostia\n“Arantzazuko Amari poz-jarioak” (orria), Zarautz: Itxaropena, 1954\nArantzazu, XXX, 1955, 358, zenb., 29. or. // – AAB: 086 –\nElizak aukera digu\nHargatik gaude kantari\nGure grinen arantzetan\nminez gaituzu, Maria:\nbaina zure elorri horrek\neman du lore zuria.\nArantz arteko larrosa\ndegu zeruko gidari.\nmendian zebilen artzai:\nardi galduak biltzeko\nnun ote ziran jakin nahi.\nOrduan bila zinduzen\njarraituz kanpai deiari.\nEuskal Herria gorrotoz\nzebilen oso galdua,\nanai arteko burrukaz\nbaina Zuk eskein zenion\npakea gure herriari.\nLoiolako seme jator,\nZuregana etorri zan\nta gau osoa eskeini\nzion hortxe zeruari.\nGure guraso kristauak,\nzure oinetan minbera,\nZuregana joaten ziran\nostiral gabak eskeiniz\noso ziran kaltegarri,\nbaina Arantzazuko Ama\nagertu zan sendagarri,\nindar berria emanaz\ngure fede zintzoari.\nMutuak hor dute hitza,\ngorrak badute entzumena;\nitxuei argia sortzen,\nZu zera Ama, aurrena.\nBizi ta hilen senda-iturri\nZu gaituzu Andre Mari.\nSan Frantziskoren semeak\ngordetzen zaituzte, Ama;\nzure bidez erakutsiz,\nnola jaso bizi-zama.\nBenedikta hor entzuten\negon ohi gera ameslari.\nsantutxo asko ditugu.\nerrosario [sic] esaten\naldapa igotzen degu.\nBide pikea izan arren,\ngozo zaio bihotzari.\nzaude beti dulundari!\nzure bidez gure Ama\nbila zagun dizdizari;\nta, Hari esker, Jesus Ona\ndezagun betiko sari.\nLehendabizikoz Itxaropena inprimategian argitaratu zuen nonbait autoreak kanta hau, Euzko-Gogoa aldizkaritik dakigunez. “Egilleak [N. Etxanizek] biali digu apainki irarritako laurki au: Gaiñean Arantzazukoaren irudia ageri da arantzez eta bildots txuriz inguratua. Laurkiaren beste iru alderdiak ere elorriz iosita daude. Ederki antolatutako irudi orren erdian Etxaniz'ek Arantzazuko Amari abestu poz-jarioak datoz” (1954-11). Bere horretan inprimatu zuen geroago Gipuzkoako Diputazioaren inprimategiak, Arantzazuko Musika Artxiboan nahiz Eresbilen aurki daitekeena: testu, partitura eta irudi. Doinua A. Donostiarena da; irudia zeinena den, jakin ez.\n“Gozos” edo “poz-jario” kanten historia apurra eskaintzen digu Euzko-Gogoako kritikariak: “Euskalerriko olerkari ta bertsolariak gutxitan ibilli zaizkigu pozjarioka, erdalerrietakoak ordea, poz-jario gogorrak izan dira; Amabirgiña ta santu guztien ohoretan idatzi oi zituten poz-jarioak. Katalunyan ere ortarako joera aundia izan dute, an ordea, olerkari garaiek ere ortan ari izan ziran. Ezagunak dira “Goigs a la Mare de Deu de Nuria” Verdaguer'ek eman zitunak. Geienetan gozo oiek, xalo ta apalak izan oi dira katalandarren artean ere, Verdaguer'enak ordea, olerkari garaiaren ikutua dute. Ez zitekean bestera izan ere. Gure artean ez nun poz-jariorik ezagutzen. Iñoiz txikitan San Antonio’ren omenez erderaz nere errian kantatzen zitutenak entzunik nago ala ere. Beraz Etxaniz'tar Nemesi olerkari aipatua asi zaigu lenengo poz-jarioka”.\nEz da hori guztiz egia, 1954 baino lehen, “Arantzazuko Amari poz-jarioak” kantarik bazelako, euskarazko testu eta guzti. Gaztelaniazko “Pues tomó de vuestro pecho” hasten den kantari, XVIII. mendearen erdialdetik datorrenari, eman izan diote bereziki izen hori Arantzazuko literatura eta musikaren historian –titulu bera daraman bestelako gaztelaniazko kantarik ere bada, testu eta doinu, Arantzazuko Amari eskainia–. Biktoriano Balerdi amezketarrak (1870-1903), ordea, euskarazko testua erantsi zion XVIII. mendeko erdarazkoari, P. Orkaiztegiren “Arantzazu mendian” hasten den kantaren lehen ahapaldia, hain zuzen ere, eta “Gozos a Nuestra Señora de Aránzazu - Arantzazu mendian” titulu elebikoa eman zion. Ez dakidana, euskarazko testua geroago beste norbaitek erantsia den; ezetz esango nuke; dena dela, N. Etxaniz–A. Donostiarena baino lehenagokoa da. Areago, E. Azkaratek, J. I. Aranaren “Arantzazuko Ama Birjiña” abesti-testu ezagunaren gain egin zuen pieza musikal bipilari “Gozos a Ntra. Sra. de Aránzazu” izena eman zion, eta, uste dudanez, 1950 baino lehenagokoa izan behar du horrek.\nZer dira ‘gozos’ edo poz-jarioak? Herritar kutsuko kopla gisako kantak dira, Andre Mariaren nahiz edozein santuren dohain bikainak goresten dituztenak. XIII. mendetik hona omen datoz. Bereziki ezagunak eta herrian zabalduak katalanezko ‘goigs’ izenekoak.\nN. Etxanizen “Arantzazuko Amari poz-jarioak” olerkiak hainbat argitalpen izan du, goian aipaturikoez gain. Bereziki diptiko formako esku-orri bezala zabaldu zuten, Euskal Herriko beste Andre Mari ezagunei eskainitakoenekin bateratsu (1950.eko urteetan). Arantzazu aldizkariak berak osorik argitaratu zuen 1955ean (358. zenb., 29. or.). A. Donostiaren obren artean ere ikus daiteke, organoko laguntzarekin (Riezu, 1960-1980, IV. t., 80. or.). Arantzazuko Musika Artxiboan bada eskuzko orri bat, M. Idoiagak idatzia: Etxanizen olerkia osorik kopiatuta ekartzeaz gain, organoko laguntza dakar, A. Donostiarena nonbait (Cantos religiosos, 111. kanta). Beste horrelako kopia eskuzkorik ere idatzi zuen bere Arantzazuko Amari sortan (5. kanta).